KIRJALLINEN KYSYMYS E-1540/01

esittäjä(t): Erik Meijer (GUE/NGL) komissiolle

(28. toukokuuta 2001)

Aihe: Matkapuhelimissa käytettävän kolumbiitti-tantaliitin louhimisen synnyttämä pakkotyö ja riisto Kongon demokraattisen tasavallan itäosassa

1. Onko komissio tietoinen 18. huhtikuuta 2001 ilmestyneen alankomaalaisen Trouw-päivälehden sisältämästä artikkelista, jossa kirjoitetaan, että kolumbiitti-tantaliitin rajoittamaton louhinta tuhoaa Kongon demokraattisen tasavallan itäosassa sijaitsevan Kivun alueen, joka on tähän asti ollut vauras maatalousalue? Onko komissio lisäksi tietoinen, että näillä vahingoilla ei ole kielteisiä vaikutuksia ainoastaan ympäristöön vaan myös ihmisiin, koska käsin kaivetut kaivoskuilut romahtavat helposti? Onko komissio myös tietoinen, että alueen elintarvikehuolto huononee jatkuvasti ja että 30 prosenttia lapsista ei enää voi käydä koulua, koska nämä lapset on laitettu louhimaan kolumbiitti-tantaliittia, ja että kongolaisia sotavankeja ja Ruandassa vangittuina olleita hutuja käytetään pakkotyövoimana muutamissa kaivoksissa, jotka ovat Ruandan armeijan omistuksessa?

2. Antaako se tosiasia, että ruandalaisten omistuksessa olevista kaivoksista saatavat tulot käytetään suoraan aseiden ostamiseen, aihetta ryhtyä toimiin aseostojen estämiseksi?

3. Onko komissio tietoinen, että edellä mainituissa kohdissa esitetyt seikat sisältyvät erääseen Yhdistyneiden kansakuntien raporttiin, jonka julkaisemista viivytetään?

4. Miten Euroopan unioni voi auttaa estämään tällaisen vaarallisissa oloissa tehtävän pakkotyön?

Poul Nielsonin komission puolesta antama yhteinen vastaus kirjallisiin kysymyksiin E-1539/01 ja E-1540/01

(3. syyskuuta 2001)

Komissio on selvillä lehdistössä julkaistuista, Kongon demokraattisessa tasavallassa harjoitettavaa kolumbiitti-tantaliitin louhintaa koskevista tiedoista, joihin arvoisa parlamentin jäsen viittasi. Useat komission paikan päällä olevat yhteistyötahot (kansalaisjärjestöt, kansainväliset elimet) ovat lisäksi vahvistaneet suurelta osin kyseiset tiedot, ja ne on otettu esille Yhdistyneiden Kansakuntien (YK) välikertomuksessa.

Kertomuksessa käsitellään Kongon demokraattisen tasavallan luonnonvarojen ja muiden rikkauksien laitonta hyväksikäyttöä. Pääsihteeri Kofi Annan esitteli kertomuksen turvallisuusneuvostolle 14. huhtikuuta 2001, ja sen johdosta käytiin erittäin vilkasta keskustelua. Jotta epäkohtiin voitaisiin puuttua, YK:n pääsihteeri pidensi kertomuksen laatineiden asiantuntijoiden mandaattia kolmella kuukaudella tutkimusten ja jo hankittujen tietojen täydentämiseksi. Asiantuntijoilla on näin ollen mahdollisuus tutkia tarkemmin, missä olosuhteissa kolumbiitti-tantaliittia ja muitakin luonnonvaroja hyödynnetään, ja tarkentaa analyysiään muiden konfliktin synnyttämien taloudellisten seurausten kuten Kongon demokraattisen tasavallan ns. kutsuttujen valtojen kanssa näiden Kinshasan hallitukselle antaman sotilaallisen tuen vastineeksi solmimien sopimusten osalta. Kertomus tulee olemaan tärkeä lähtökohta kansainväliselle yhteisölle, jonka on määritettävä oma kantansa asiassa.

Kertomuksen lopullinen versio on erityisen hyödyllinen harkittaessa mahdollisuuksia estää laittomasti Kongosta hankitun kolumbiitti-tantaliitin pääsy Euroopan markkinoille. Tällaista tuontikieltoa ei kuitenkaan voida harkita eikä se olisi tehokas ilman vastaavanlaista Yhdistyneiden Kansakuntien turvallisuusneuvoston päätöstä. Kertomuksessa selvitellään myös kaivoksissa työskentelevien pakkotyöntekijöiden ja lasten työskentelyyn liittyviä kysymyksiä. Huhtikuun 13. päivänä 2001 laaditussa versiossa viitataan ohimennen vankien käyttöön (60 kohta) tai lasten työskentelemiseen kaivoksissa (69 kohta) asiantuntijalautakunnan keräämien tietojen tai silminnäkijöiden kertomusten perusteella.

Kongossa sotivien osapuolten kolumbiitti-tantaliitista ja muista luonnonvaroista hankkima taloudellinen hyöty vain pahentaa Kivun tuhoa. Alueen kurjistuminen alkoi presidentti Mobutun ollessa vallassa ja johtuu useista seikoista, joista etniset konfliktit ovat huomattavimmat.

Tilanne on pahentunut huomattavasti Ruandan kansanmurhan jälkeen ja Ruandan sekaannuttua Kongon demokraattisessa tasavallassa käytyihin kahteen sotaan, joissa alkuperäisenä motiivina olivat ulkorajojen turvallisuuteen liittyvät kysymykset.

Kansainvälinen yhteisö on selvillä taloudellisten intressien ja Kivun sodan jatkumisen välisestä yhteydestä.

Komission näkemyksen mukaan ainoa kestävä ratkaisu tilanteeseen on rauhanprosessin edistäminen ja sellaisten legitiimien instituutioiden vahvistaminen, jotka voivat valvoa luonnonvarojen hyväksikäyttöä, työolot kaivoksissa mukaan luettuina. Tämän tavoitteen saavuttamiseksi komissio ja jäsenvaltiot pyrkivät ottamaan käyttöön taloudellisia, poliittisia ja diplomaattisia työkaluja, jotka ovat välttämättömiä Lusakan tulitaukosopimuksen allekirjoittamisesta liikkeelle lähteneen rauhaan tähtäävän kehityksen tukemiseksi.